- San Mateo
- <
- 4
- >

4
Tinintal ni Satanas si Jesus
(San Marcos 1.12-13; San Lucas 4.1-13)
1 ✡4.1: Hebreo 2.18; 4.15. Mbuus inuwit si Jesus ne Gispiritu Santu tu se kemingawan arun tintalen nek Penulay. 2 Sek peketubus mekpu'asa ni Jesus seled se gepaat pulu' endaw bu' gebii, miperii' giin. 3 Bu' suk Penulay mikpegaud ri seniin bu' miktalu', “Bu' dya'a sug Bata' nud Diwata, sugu' mu ngag batu keni ne mbaal nek pan.”
4 ✡4.4: Deuteronomio 8.3. Ma'ad miksembag si Jesus, “Misulat ini se Kesulatan, ‘Su getaw ndi' metubu' ri sek pan na run, bu' ndi' se kada nek talu' nek tinalu' ned Diwata.’ ”
5 Mbuus inuwit giin nek Penulay tu seg Jerusalem, sug Bala'an nek Siyudad, bu' pi'indeg ni Satanas si Jesus tu se kinetaasan neg bahin sek Templo. 6 ✡4.6: Ngak Salmo 91.11-12. Bu' tinelu'aan si Jesus, “Bu' dya'a sug Bata' nud Diwata, sampak'a tu sek silung, ay misulat ini ri se Kesulatan neng miktalu':
‘Sugu'en nud Diwata su ngag anghelen sek pegingat seni'a,
bu' sampenain'a nilan isan su geksud mu,
ndi' tanan mesugat ri se ngag batu.’ ”
7 ✡4.7: Deuteronomio 6.16. Miksembag si Jesus, “Misulat rema ini se Kesulatan, ‘Ndi' mu tintalay su Ginu'u ned Diwata mu.’ ”
8 Mbuus inuwit na pelun nek Penulay si Jesus tu seng metaas gupiya neg bentud, bu' pi'ita' seniin su dlaun ne ngak pedlegeri'an ri sek tibuuk benwa bu' su nga kega'em nilan. 9 Bu' si Satanas miktalu' tu seniin, “Begay'u ri seni'ai dlaunen keni bu' meddempug'a bu' sumimbaa ri senaan.”
10 ✡4.10: Deuteronomio 6.13. Miksembag si Jesus, “Pelayu'a ri senaan Satanas! Ay misulat ini ri se Kesulatan, ‘Simba mu su Ginu'u ned Diwata mu bu' Giin da gairik penibeliyan mu!’ ”
11 Rayun suk Penulay migawa' ri seniin, bu' rayun minateng su ngag anghel bu' inatiman nilan giin.
Migatad si Jesus seg Baalenen tu se Galilea
(San Marcos 1.14-15; San Lucas 4.14-15)
12 ✡4.12: San Mateo 14.3; San Marcos 6.17; San Lucas 3.19-20. Na, sek pekerengeg run ni Jesus neng miperisu si Juan, migawa' giin se Galilea. 13 ✡4.13: San Juan 2.12. Nda' giin pekengel tu seng Nazaret ma'ad ritu giin mikengel se Capernaum. Dlunsud keni riin se geksid sed Danaw ne Galilea, neng misakup ri se nga dlugar sek Zabulon bu' Neptali. 14 Mihitabu' ini arun metuman suk tinalu' ni propeta Isaias:
15 ✡4.15-16: Isaias 9.1-2. “Penginengeg amu, nga getaw ri se nga dlugar nek Zabulon bu' Neptali,
ned diin se geksid sed danaw bu' dipag seg Bagel tubig neg Jordan!
Penginengeg amu nga getaw nek sakup se Galilea, ne ritu mikengel su nga getaw ne gena' Judeo.
16 Isan su nga getawan niyu mikengel riin se kereleman,
mikiita' ilan seng mesanag gupiya ne kerelaag.
Isan mikengel ilan ri seng merelem ne dlupa' se kemetain,
su kerelaag sumanag riin senilan.”
17 ✡4.17: San Mateo 3.2. Gatad rayun sek panahun ketu, si Jesus migatad sek pekpenintulu' neng miktalu', “Peddiksu' amu bu' teliyuray niyu su ngak sala' niyu tendeng ay megaud na mateng sud Diwata neng medlegari' riin senita.”
Pinili' ni Jesus su Guna nek Tinu'unaan
(San Marcos 1.16-20; San Lucas 5.1-11)
18 Na, saanay medlaang ni Jesus tu se geksid ned Danaw ne Galilea, mi'ita'en ritu sud duwa' tawan neng mekpated ne si Simon ne iningelanan rema nek Pedro bu' si Andres nek pateren. Minlaya ilan ritu sed danaw ay mengenginsera' ilan ma. 19 Miktalu' si Jesus tu senilan, “Dunut amu ri senaan. Tendu'an'u amu sek peguwit ne nga getaw sinangkali' sek pedlaam ne ngak sera'.” 20 Rayun se nda'i dlangan, bineleng nilan su nga dlaya nilan bu' middunut ilan ri seniin.
21 Bu' buwat ritu, mikpeddayun si Jesus sek pedlaang, bu' se gunaan mi'ita'en sung mekpated ne si Santiago bu' si Juan, ne nga gembata' ni Zebedeo. Ritu ilan sek sekayan nilan duma nu gama' nilan, neng migandam ne nga dlaya nilan. Tinawag ni Jesus sung mekpated, 22 bu' nda'i dlangan, bineleng nilan suk sekayan bu' su gama' nilan, bu' middunut ilan riin ni Jesus.
Minendu', Minintulu', bu' Mimpetelen
(San Lucas 6.17-19)
23 ✡4.23: San Mateo 9.35; San Marcos 1.39. Aas linaup rayun ni Jesus suk tibuuk Galilea sek pekpenendu' ri se ngak pektipungan ne nga getaw Judeo, sek pekpenintulu' se Gempiya ne Gesuyen metendeng sek pedlegari' ned Diwata, bu' sek pekpetelen se dlaun ne nga dleruun ne nga getaw. 24 Seng maa' nini, midlelaup sud dengegaan ri seng nasud nek Syria. Aas inuwit nu nga getaw tu seniin su dlaun ne ngang minlaru, su dlaun neng midlainlain ne ngang megeel bu' migantus seng melebiyan ne kegeel: su ngak pige'eman seng melaaten ne gispiritu, su ngak pegbauyen, bu' su ngak paralitiku—bu' pitelen ni Jesus su dlaun nilan. 25 Bu' melauni nga getaw neng midlendug ri seniin buwat se Galilea, buwat sek Sepulu' ne nga Dlunsud, buwat seg Jerusalem, buwat seg Judea, bu' sed duma pa ne nga dlugar buwat sed dipag neg bagel tubig seg Jordan.

- San Mateo
- <
- 4
- >

✡4:1 4.1: Hebreo 2.18; 4.15.

✡4:4 4.4: Deuteronomio 8.3.

✡4:6 4.6: Ngak Salmo 91.11-12.

✡4:7 4.7: Deuteronomio 6.16.

✡4:10 4.10: Deuteronomio 6.13.

✡4:12 4.12: San Mateo 14.3; San Marcos 6.17; San Lucas 3.19-20.

✡4:13 4.13: San Juan 2.12.

✡4:15 4.15-16: Isaias 9.1-2.

✡4:17 4.17: San Mateo 3.2.

✡4:23 4.23: San Mateo 9.35; San Marcos 1.39.

© 2011 WBT