- 1 Corinto
- <
- 16
- >

16
Su Gabang para se ngang Mektetu'u neng Mingina'enlan
1 ✡16.1: Roma 15.25-26. Na, metendeng se gamut para se nga getawan ned Diwata riin seg Judea, baal niyu suk pimandu'u ritu se ngak simbaan se Galacia. 2 Kada Duminggu,*16.2 Kada Duminggu: migulugan rema ini “kada guna gendaw nek simana”. salasala riin seniyu mekpain nek selapi' sumala' ri sek pinengawan niyu. Bu' timud niyu ini, arun sek peddateng'u riin, ndi' ita na megamut. 3 Bu' sek peddateng'u riin, suguen'u su nga getaw nek pimili' niyu duma sek sulat sek pekpe'ilala arun uwiten nilan ritu seg Jerusalem su ngag begay niyu. 4 Bu' kina'enlan gaid neng merituu, rayun perunuten'u ilan.
Su ngak Pelanu sek Pedlaang
5 ✡16.5: Su Ngak Pimbaal 19.21. Na, bisitaan'u amu tubusu mayan ritu seng Macedonia tendeng ay mayanu pa gaid ritu. 6 Bu' ali' bu' mekengelu duma ri seniyu awas ali' bu' riinu pa mekpebiyan sek penteddaw arun me'ebangan niyau sek pekpeddayun ri sek pedlaang'u, isan ta'u pagaw sek sunud. 7 Ndi'u liyagan neng meriin sek sereluk na run ay pidderamau neng mekengel se gempayat, bu' tugut ne Ginu'u. 8 ✡16.8: Levitico 23.15-21; Deuteronomio 16.9-11.✡16.8-9: Su Ngak Pimbaal 19.8-10. Ma'ad mekpebilinu reli' rini seg Efeso tampan se gendaw nek Pentecostes.†16.8 Pentecostes: Giin nini suk Pista sek Penlegani bu' Pekpesalamat, dlima pulu' endaw dluwat sek pekse'ulug sek Paska. 9 Ay duuni nga kepiyanan para senaan sek pegbaal rini isan meleget ne nga getaw ne kinumuntra ri senaan.
10 ✡16.10: 1 Corinto 4.17. Na, bu' mateng riin si Timoteo, alimba' niyu giin ay minibeli giin ri se Ginu'u maa' rema senaan. 11 Aas nda'iruni isan sala sung memura ri seniin, bu' ndi' ebangay niyu giin sek pekpeddayun ri sek pedlaangen neng melinaun, arun mekepuli' giin ri senaan; ay megelatu ri seniin duma se ngang mektetu'u.
12 Metendeng sek pated ta ne si Apolos, inubug'u gaid giin neng megbentaw riin seniyu tendug sed duma ne ngang mektetu'u. Ma'ad ndi'en pa liyagan meriin nemuun, tumu', bu' duuni dlugaren, meriin ra giin.
Ketapusan ne ngang Minsahi bu' ngak Pengumusta
13 Pegbantay amu, petinuuray niyu suk pektu'u niyu, pekpekebelu' amu, bu' pekpepagen amu. 14 Baal niyu su dlaun ne ngag baalen niyu ned duunik pekpetail.
15 ✡16.15: 1 Corinto 1.16. Na, misuunan niyu suk pamilya ni Stefanas, su guna ne ngang mektetu'u tu seg Acaya, bu' binegay nilan su gegulingen nilan sek pekpenibeli se nga getawan ned Diwata. Megandyu'u run ini ri seniyu, nga kepeteran, 16 nek sunud niyu sung maa' senilan bu' su kada sala ri senilan neng mekterbahu bu' menibeli duma senilan.
17 Bu' pidleliyagu gaid gupiya sek peddateng nilan ni Stefanas, Fortunato, bu' Acaico rini. Isan ndi' amu mekerini, me'antus'u su kebuga'u riin seniyu tendeng sek telu tawan keni; 18 Ay inuliksegu nilan maa' seg binaal nilan riin seniyu. Aas su nga getaw neng maa' senilan mbaya' gaid pesiddengegan.
19 ✡16.19: Su Ngak Pimbaal 18.2. Su ngang mektetu'u riin se ngak simbaan sek Probinsiya seg Asia mingumusta riin seniyu. Mingumusta riin seniyu si Akila bu' si Priscila bu' su ngang mektetu'u neng miktigum tu seg balay nilan. 20 Mingumusta rema riin seniyu su dlaun ne ngang mektetu'u rini.
Pekpepiyanay amu.
21 Na, gaku' si Pablo sung miksulat run nini sek pekpengumusta riin se dlaunan niyu.
22 Su genda' pekpetail ri se Ginu'u, tinuklad giin. ‘Marana tha’ ne su gulugaan ‘Mpuli'a na Ginu'u!’
23 Pengumpiyanan amu ni Jesus ne Ginu'u.
24 Pinetail'u dlaunan niyu riin sek peksalabuuk ta riin ni Jesus Christ.
Na, daal da ini.

- 1 Corinto
- <
- 16
- >

✡16:1 16.1: Roma 15.25-26.

*16:2 16.2 Kada Duminggu: migulugan rema ini “kada guna gendaw nek simana”.

✡16:5 16.5: Su Ngak Pimbaal 19.21.

✡16:8 16.8: Levitico 23.15-21; Deuteronomio 16.9-11.

✡16:8 16.8-9: Su Ngak Pimbaal 19.8-10.

†16:8 16.8 Pentecostes: Giin nini suk Pista sek Penlegani bu' Pekpesalamat, dlima pulu' endaw dluwat sek pekse'ulug sek Paska.

✡16:10 16.10: 1 Corinto 4.17.

✡16:15 16.15: 1 Corinto 1.16.

✡16:19 16.19: Su Ngak Pimbaal 18.2.

© 2011 WBT